Zephany Nurse-saak: Beskuldigde binnekort gevonnis | Maroela Media
Die vrou is in Maart skuldig bevind aan aanklagte van bedrog, ontvoering en oortreding van die Kinderwet nadat sy die drie dae oue Zephany op 30 April 1997 uit haar wiegie langs haar ma se hospitaalbed ontvoer het.
Zephany, die dogter van Morne en Celeste Nurse, is op 28 April 1997 in die Groote Schuur-hospitaal deur middel van 'n keisersnee gebore. Haar regte naam mag volgens wet nie bekend gemaak word nie.
Regter John Hlophe het gedurende sy uitspraak die beskuldigde se weergawe van gebeure as 'n "sprokiesverhaal" beskryf en dit verwerp. Hlophe het gesê haar storie was baie eenvoudig. Die vrou het beweer dat sy in 1993 'n miskraam gehad het en weer in Desember 1996. Sy is na die Tygerberg-hospitaal om 'n ginekoloog te spreek en het 'n vrou, Sylvia, ontmoet wat aangebied het om haar met fertiliteitsbehandeling of aanneming te help.
Volgens die beskuldigde het sy 'n R800-deposito van 'n bedrag van R3 000 betaal. Toe die fertiliteitsbehandeling nie wou werk nie, het sy besluit om aanneming op die proef te stel. Die beskuldigde het beweer Sylvia het gereël dat 'n baba op 30 April 1997 by die Wynberg-treinstasie aan haar oorhandig word. Die vrou het aan haar gesê die baba se ma wou haar nie gehad het nie.
Hlophe het die beskuldigde se verhaal as "verstommend" bestempel en gesê die baba het nie aannemingsdokumente gehad nie, haar naelstring was steeds aan haar vasgeheg en die omstandighede waaronder die baba aan haar oorhandig was, is uiters verdag.
"'n Mens hoef nie uitermatig slim te wees om te weet babas kan nie vir R3 000 gekoop word nie. Dit is 'n sprokiesverhaal om die minste daarvan te sê," het Hlophe gesê.
Hy het die getuienis van nege staatsgetuies, waaronder dié van Shireen Piet, aanvaar. Piet het getuig dat sy ook op 28 April 1997 by die Groote Schuur-hospitaal geboorte geskenk het. Sy het gesê die beskuldigde het haar verskeie kere oor die volgende twee dae besoek. Volgens Piet het sy in 'n stadium by die beskuldigde geld geleen om 'n telefoonhokkie te gebruik en het gesien hoe die beskuldigde haar baba probeer steel het. Sy kon haar betyds keer.
Nadat die beskuldigde in Februarie verlede jaar in hegtenis geneem is, het Piet haar uitgeken as die vrou wat haar baba probeer steel het.
DNS-toetse het bevestig die meisie is die kind na wie die egpaar al jare lank soek. Sedert die beskuldigde se inhegtenisneming, is Zephany nie toegelaat om kontak te hê met die vrou wat haar grootgemaak het nie, maar sy woon steeds by die man wat sy geglo het wel haar pa is.